b'\n_START_ARTICLE_\nNauru\n_START_SECTION_\nSijainti ja pinnanmuodot\n_START_PARAGRAPH_\nNaurun saari on atolli ja yksi Tyynenmeren kolmesta suuresta fosfaattikivisaaresta. Toisin kuin muissa Tyynen valtameren valtioissa, Nauruun kuuluu vain yksi saari. Nauru sijaitsee valtameren etel\xc3\xa4osassa, Marshallsaarista etel\xc3\xa4\xc3\xa4n, 41 kilometri\xc3\xa4 p\xc3\xa4iv\xc3\xa4ntasaajan etel\xc3\xa4puolella. L\xc3\xa4hin saari on 305 kilometrin p\xc3\xa4\xc3\xa4ss\xc3\xa4 sijaitseva Kiribatille kuuluva Banaba. Naurun pinta-ala on 21 neli\xc3\xb6kilometri\xc3\xa4 ja sen korallisen rantaviivan pituus on 30 kilometri\xc3\xa4. Ellipsin muotoisen saaren suurin halkaisija on 5,6 kilometri\xc3\xa4 ja pienin 4 kilometri\xc3\xa4. Itse saaren lis\xc3\xa4ksi valtioon kuuluu 22 kilometri\xc3\xa4 rantaviivasta asti ulottuva vesialue, ja sill\xc3\xa4 on kalastusyksinoikeudet 370 kilometriin asti. Maan korkein kohta 65 metri\xc3\xa4 merenpinnan yl\xc3\xa4puolella sijaitsee saaren keskell\xc3\xa4 olevalla fosfaattikiviyl\xc3\xa4ng\xc3\xb6ll\xc3\xa4. Fosfaatin kaivuusta johtuen saaren keskiosa on asuin- ja viljelykelvotonta. Rannikkolla sijaitsee noin 150\xe2\x80\x93300 metri\xc3\xa4 leve\xc3\xa4 viljelykelpoinen vy\xc3\xb6hyke._NEWLINE_Saarella ei ole jokia eik\xc3\xa4 merkitt\xc3\xa4vi\xc3\xa4 j\xc3\xa4rvi\xc3\xa4, joten sen makeavesivarannot ovat rajallisia. Saaren etel\xc3\xa4osassa sijaitsee kuitenkin noin 1,2 neli\xc3\xb6kilometrin laajuinen Buadan laguuni. Tarvittava vesi saadaan ker\xc3\xa4\xc3\xa4m\xc3\xa4ll\xc3\xa4 sadevett\xc3\xa4.\n_START_SECTION_\nIlmasto\n_START_PARAGRAPH_\nNaurun ilmasto on trooppinen ja kostea. Sateita saadaan ymp\xc3\xa4ri vuoden, tyypillisesti rankkoina mutta lyhytkestoisina kuuroina. Nauru sijaitsee l\xc3\xa4hell\xc3\xa4 p\xc3\xa4iv\xc3\xa4ntasaajaa Tyynenmeren hirmumyrskyvy\xc3\xb6hykkeiden v\xc3\xa4liss\xc3\xa4, joten trooppisista sykloneista ei aiheudu henkil\xc3\xb6- tai materiavahinkoja toisin kuin sen etel\xc3\xa4isiss\xc3\xa4 tai pohjoisissa naapureissa Fid\xc5\xbeill\xc3\xa4 tai Tongalla. Ilman l\xc3\xa4mp\xc3\xb6tila on ymp\xc3\xa4ri vuoden 26\xe2\x80\x9332\xc2\xa0\xc2\xb0C, meriveden l\xc3\xa4mp\xc3\xb6tila 28\xe2\x80\x9329\xc2\xa0\xc2\xb0C. Varsinaiset sadekaudet ajoittuvat helmi-toukokuuhun ja syys-marraskuuhun._NEWLINE_Vuotuinen sadem\xc3\xa4\xc3\xa4r\xc3\xa4 vaihtelee runsaasti ENSO-ilmi\xc3\xb6n mukaan. Kuivin vuosi oli 1950, jolloin sadetta saatiin 278\xc2\xa0mm, kun taas sateisin vuosi 1930 toi 4\xc2\xa0588\xc2\xa0mm sadetta.\n_START_SECTION_\nLuonto\n_START_PARAGRAPH_\nNaurulla ei el\xc3\xa4 lainkaan kotoper\xc3\xa4isi\xc3\xa4 nis\xc3\xa4kk\xc3\xa4it\xc3\xa4 tai muitakaan maalla el\xc3\xa4vi\xc3\xa4 selk\xc3\xa4rankaisia. Ihminen on kyll\xc3\xa4 tuonut mukanaan tahtomatta tai tahtoen rottia, hiiri\xc3\xa4, sikoja ja muita kotiel\xc3\xa4imi\xc3\xa4. Lintuja saarella el\xc3\xa4\xc3\xa4 melko v\xc3\xa4h\xc3\xa4n, vaikkakin monet muuttolinnut pys\xc3\xa4htyv\xc3\xa4t matkansa varrella Naurulla. Tiirat ja fregattilinnut ovat tavallisimpia lintulajeja. Uhanalaista mariaanienrastaskerttusta tavataan ainoastaan Naurulla ja kahdella Pohjois-Mariaanien saarella. Sen kannaksi on arvioitu noin 5\xc2\xa0000 yksil\xc3\xb6\xc3\xa4. Naurua ymp\xc3\xa4r\xc3\xb6iv\xc3\xa4ss\xc3\xa4 meress\xc3\xa4 el\xc3\xa4\xc3\xa4 runsaasti tonnikalaa, muun muassa valkotonnikalaa ja boniittia. Vesiss\xc3\xa4 on my\xc3\xb6s tiikerihaita. Naurulla el\xc3\xa4\xc3\xa4 my\xc3\xb6s maailman suurin maalla el\xc3\xa4v\xc3\xa4 niveljalkainen, kookosrapu._NEWLINE_Naurun kasvillisuutta hallitsee matala pensaikko ja k\xc3\xb6ynn\xc3\xb6skasvillisuus. Rannan l\xc3\xa4hettyvill\xc3\xa4 kookospalmut ja Pandanus-suvun kasvit ovat yleisi\xc3\xa4. V\xc3\xa4rikk\xc3\xa4it\xc3\xa4 hibiskuksien (Hibiscus) ja temppelipuiden (Plumeria) kukkia kasvaa saarella, joskaan ei yht\xc3\xa4 runsain mitoin kuin muualla Tyynell\xc3\xa4 valtamerell\xc3\xa4.\n_START_SECTION_\nHistoria\n_START_PARAGRAPH_\nNaurun ensimm\xc3\xa4isten asukkaiden alkuper\xc3\xa4\xc3\xa4 ei tunneta tarkasti, mutta he olivat ilmeisesti mikronesialaisia. Naurun kieli on hyvin omintakeinen, eik\xc3\xa4 sen suhdetta muihin Mikronesian alueen kieliin tunneta tarkasti. Kielen n\xc3\xa4hd\xc3\xa4\xc3\xa4n syntyneen fuusiona eri Mikronesian saarten kielist\xc3\xa4, mink\xc3\xa4 perusteella Naurun v\xc3\xa4est\xc3\xb6n alkuper\xc3\xa4ksi on ehdotettu Marshallsaaria ja Salomonsaaria sek\xc3\xa4 muita saaria._NEWLINE_Ensimm\xc3\xa4inen saarelle saapunut eurooppalainen oli brittil\xc3\xa4inen valaanpyyt\xc3\xa4j\xc3\xa4 ja Hunter-laivan kapteeni John Fearn vuonna 1798. H\xc3\xa4n nimesi saaren Mukavuudensaareksi (engl. Pleasant Island). Naurulle saapui eurooppalaisia kauppiaita 1830-luvulta l\xc3\xa4htien, ja n\xc3\xa4iden tuomat ampuma-aseet ja alkoholijuomat johtivat alkuper\xc3\xa4isasukkaiden v\xc3\xa4lisiin erimielisyyksiin. Naurun kahdentoista heimon v\xc3\xa4lille syttyi vuonna 1878 kymmenvuotinen sis\xc3\xa4llissota, jonka aikana saaren alkuper\xc3\xa4isv\xc3\xa4est\xc3\xb6n lukum\xc3\xa4\xc3\xa4r\xc3\xa4 vajosi alle tuhanteen. Sota p\xc3\xa4\xc3\xa4ttyi, kun Saksa otti saaren hallintaansa ja riisui v\xc3\xa4est\xc3\xb6n aseista Britannian ja Saksan v\xc3\xa4lisen vuonna 1886 allekirjoitetun aluejakosopimuksen mukaisesti, mink\xc3\xa4 my\xc3\xb6t\xc3\xa4 Nauru menetti asemansa itsen\xc3\xa4isen\xc3\xa4 kuningaskuntana. Saksa liitti Naurun samalla Marshallsaarten protektoraattiinsa, jolloin se kuului osana Saksan Uuden-Guinean siirtokuntaan. Saksalaisten kokonaisvaltainen vaikutus saaren el\xc3\xa4m\xc3\xa4\xc3\xa4n j\xc3\xa4i lopulta v\xc3\xa4h\xc3\xa4iseksi ja on sanottu, ett\xc3\xa4 vuonna 1899 saapuneilla l\xc3\xa4hetyssaarnaajilla oli huomattavasti suurempi vaikutus saarelle kuin em\xc3\xa4maalla._NEWLINE_Uusiseelantilainen geologi Albert Ellis l\xc3\xb6ysi vuonna 1901 Naurulta ja sen l\xc3\xa4himm\xc3\xa4lt\xc3\xa4 saarelta, Banabasaarelta, runsaan fosfaattiesiintym\xc3\xa4n. Kaivostoiminnan aloitti saksalaisten luvalla brittil\xc3\xa4inen Pacific Phosphate Co. vuonna 1907. Ty\xc3\xb6voima jouduttiin hakemaan Karoliineilta, kun paikallinen v\xc3\xa4est\xc3\xb6 ei osoittanut mielenkiintoa kaivosty\xc3\xb6h\xc3\xb6n. Fosfaatti kiinnosti muitakin, ja Australian Expeditionary Force valtasi saaren Saksalta ensimm\xc3\xa4isen maailmansodan alkamisvuonna 1914. Fosfaatintuotanto jatkui l\xc3\xa4pi sodan, ja sodan p\xc3\xa4\xc3\xa4tytty\xc3\xa4 Kansainliitto liitti Naurun mandaattialueena brittil\xc3\xa4iseen imperiumiin vuonna 1919. Saarta hallitsivat yhdess\xc3\xa4 Britannian, Australian ja Uuden-Seelannin hallitukset. Maat perustivat sit\xc3\xa4 louhimaan British Phosphate Commissioners -yrityksen (BPC). Naurulaista fosfaattia oli tarkoitus k\xc3\xa4ytt\xc3\xa4\xc3\xa4 Australian ja Uuden Seelannin kasvavan maatalouden tarpeisiin, jotta autiomaat saataisiin rehev\xc3\xb6im\xc3\xa4\xc3\xa4n mahdollisimman halvalla._NEWLINE_Vuonna 1942 toisen maailmansodan aikana Japani valloitti Naurun, ja 1\xc2\xa0200 naurulaista (suurin osa saaren v\xc3\xa4est\xc3\xb6st\xc3\xa4) vietiin orjaty\xc3\xb6ntekij\xc3\xb6iksi japanilaisten tukikohtaan, Chuukin saarelle Mikronesiaan. Suurin osa orjista kuoli huonoon kohteluun, n\xc3\xa4lk\xc3\xa4\xc3\xa4n ja tauteihin._NEWLINE_Sodan j\xc3\xa4lkeen, vuodesta 1947 alkaen, maata hallinnoi Australia YK:n mandaatilla, ja 1960-luvun aikana Nauru alkoi siirty\xc3\xa4 kohti itsehallintoa. Vuonna 1966 maa sai l\xc3\xa4hes t\xc3\xa4ydellisen itsem\xc3\xa4\xc3\xa4r\xc3\xa4\xc3\xa4misoikeuden Australialta ja se julistautui itsen\xc3\xa4iseksi vuonna 1968 Hammer DeRoburtin johdolla. Fosfaatin kaivausoikeudet annettiin naurulaisille itselleen vuonna 1970, ja fosfaatin tuotanto teki Naurusta yhden Tyynenmeren alueen hyvinvoivimmista valtioista. Joinakin vuosina sen bruttokansantuote henke\xc3\xa4 kohti oli maailman toiseksi suurin. Fosfaatti alkoi kuitenkin v\xc3\xa4het\xc3\xa4 1990-luvun alussa, ja Nauru yritti hankkia lis\xc3\xa4tuloja toimimalla veroparatiisina. Sit\xc3\xa4 syytettiin rahanpesusta, ja 2003 presidentti lupasi lis\xc3\xa4t\xc3\xa4 valvontaa, ja vuonna 2005 Nauru p\xc3\xa4\xc3\xa4si pois OECD:n \xe2\x80\x9dyhteisty\xc3\xb6haluttomien maiden\xe2\x80\x9d luettelosta._NEWLINE_Vuonna 2002 Nauru otti vastaan Australian pyynn\xc3\xb6st\xc3\xa4 tuhat turvapaikanhakijaa, jotka olivat pyrkineet Australiaan. Toiminta jatkui vuoteen 2008._NEWLINE_Vuonna 2004 maa ei kyennyt maksamaan velkojaan, ja sen varat siirtyiv\xc3\xa4t Australian valvontaan. Vuonna 2004 sen ainoa lentokone j\xc3\xa4i velkojen pantiksi. Vuonna 2008 harkittiin yksityisen pankin perustamista valtionvarojen hallintaa varten, kun Australia oli kielt\xc3\xa4ytynyt hoitamasta pankkitoimintaa saarella.\n_START_SECTION_\nPolitiikka\n_START_PARAGRAPH_\nNauru on demokraattinen puolueista riippumaton tasavalta. Vaikka perinteisill\xc3\xa4 puolueilla ei ole suurta sananvaltaa, on Naurulla muodollisesti kolme aktiivista puoluetta. Naurun parlamentti on 18-j\xc3\xa4seninen, joista 15 ei kuulu mihink\xc3\xa4\xc3\xa4n puolueeseen. Parlamentti valitsee keskuudestaan presidentin, joka taas nimitt\xc3\xa4\xc3\xa4 viisi j\xc3\xa4sent\xc3\xa4 hallitukseen itsens\xc3\xa4 lis\xc3\xa4ksi. Presidentti johtaa sek\xc3\xa4 valtiota ett\xc3\xa4 hallitusta. Kaikki yli 20-vuotiaat Naurun kansalaiset ovat \xc3\xa4\xc3\xa4nioikeutettuja, ja \xc3\xa4\xc3\xa4nest\xc3\xa4minen on pakollista. Parlamenttivaalit j\xc3\xa4rjestet\xc3\xa4\xc3\xa4n kolmen vuoden v\xc3\xa4lein._NEWLINE_Nauru on jaettu kahdeksaan vaalipiiriin, joista seitsem\xc3\xa4st\xc3\xa4 valitaan yhteens\xc3\xa4 kaksi j\xc3\xa4sent\xc3\xa4 parlamenttiin. N\xc3\xa4m\xc3\xa4 seitsem\xc3\xa4n vaalipiiri\xc3\xa4 kattavat valtion nelj\xc3\xa4st\xc3\xa4toista alueesta kymmenen. Ubeniden vaalipiiriin kuuluu nelj\xc3\xa4 aluetta, mist\xc3\xa4 valitaan loput nelj\xc3\xa4 j\xc3\xa4sent\xc3\xa4 parlamenttiin. Parlamentin ensimm\xc3\xa4inen naisj\xc3\xa4sen valittiin vuonna 1986._NEWLINE_Vuodesta 1999 vuoteen 2003 Nauru oli poliittisessa kaaostilassa, ja maalla oli yhteens\xc3\xa4 seitsem\xc3\xa4n eri hallitusta vuoden 2003 aikana. Vallassa olivat vuorotellen Ren\xc3\xa9 Harris ja Bernard Dowiyogo (joka kuoli virassa ollessaan maaliskuussa 2003). T\xc3\xa4m\xc3\xa4nhetkinen presidentti on joulukuusta 2007 ollut painonnostajanakin menestynyt Marcus Stephen. Vuonna 2010 oli j\xc3\xa4lleen kriisi parlamentissa._NEWLINE_Nauru on ollut Yhdistyneiden kansakuntien ja Kansainyhteis\xc3\xb6n j\xc3\xa4sen vuodesta 1999 l\xc3\xa4htien. Maa kuuluu my\xc3\xb6s Tyynenmeren yhteis\xc3\xb6\xc3\xb6n. Kes\xc3\xa4kuussa 2005 Nauru katkaisi diplomaattiset suhteet Kiinan kansantasavaltaan ja tunnusti Taiwanin (Kiinan tasavallan) itsen\xc3\xa4iseksi valtioksi, mit\xc3\xa4 ennen vuonna 2002 Nauru solmi diplomaattiset suhteet Kiinaan todeten Taiwanin erottamattomaksi osaksi Kiinaa. Politiikan muutos johtui taloudellisista syist\xc3\xa4._NEWLINE_Naurulla ei ole omia puolustusvoimia, vaan Australia huolehtii saaren koskemattomuudesta. Virallista sopimusta asiasta ei valtioiden v\xc3\xa4lill\xc3\xa4 ole. Saaren yhteiskuntaj\xc3\xa4rjestyst\xc3\xa4 valvoo 60 poliisia.\n_START_SECTION_\nTalous\n_START_PARAGRAPH_\nMaan p\xc3\xa4\xc3\xa4elinkeinoja ovat fosfaatin ja kookostuotteiden tuotanto sek\xc3\xa4 palvelut. Naurussa vallitsee l\xc3\xa4hes t\xc3\xa4ysty\xc3\xb6tt\xc3\xb6myys (90 prosenttia) ja se sijoittuu sill\xc3\xa4 maailman k\xc3\xa4rkeen ty\xc3\xb6tt\xc3\xb6myysmittauksessa. Ty\xc3\xb6llistetyist\xc3\xa4 vain prosentti saa toimeentulonsa yksityissektorilta. Suurimmat ty\xc3\xb6nantajat ovat fosfaattiyhti\xc3\xb6 Nauru Phosphate Corporation (NPC) ja valtio. Taloudellisista vaikeuksista johtuen Naurun valtio on joutunut v\xc3\xa4hent\xc3\xa4m\xc3\xa4\xc3\xa4n ty\xc3\xb6ntekij\xc3\xb6it\xc3\xa4\xc3\xa4n ja yksityist\xc3\xa4m\xc3\xa4\xc3\xa4n osia palveluistaan. Talous on k\xc3\xa4yt\xc3\xa4nn\xc3\xb6ss\xc3\xa4 kokonaan riippuvainen Australiasta ja Naurulla k\xc3\xa4ytet\xc3\xa4\xc3\xa4n rahayksikk\xc3\xb6n\xc3\xa4 Australian dollaria. Naurun t\xc3\xa4rkeimm\xc3\xa4t kauppakumppanit ovat Australia, Uusi-Seelanti ja Japani, ja tuonti koostuu l\xc3\xa4hinn\xc3\xa4 elintarvikkeista. Tuoreita tietoja maan talouden tunnusluvuista ei ole, mutta vuoden 2005 arvio ostovoimakorjatusta bruttokansantuotteesta on 60 miljoonaa dollaria ja henke\xc3\xa4 kohden 5\xc2\xa0000 dollaria._NEWLINE_P\xc3\xa4\xc3\xa4osa Naurun tuloista on aikaisemmin tullut fosfaatintuotannosta, ja fosfaatista saadut tulot nostivat 1970-luvulla Naurun asukaskohtaisen bruttokansantuotteen yhdeksi maailman korkeimmista. Primaariseksi fosfaatiksi kutsuttu kerrostuma kuitenkin ehtyi vuonna 2006. Vuodesta 2007 alkaen on louhittu syvemm\xc3\xa4st\xc3\xa4 kerroksesta saaren keskiosasta sekund\xc3\xa4\xc3\xa4riseksi fosfaatiksi kutsuttua mineraalia, jonka arvioidaan riitt\xc3\xa4v\xc3\xa4n 30 vuodeksi._NEWLINE_Naurun taloudellinen tulevaisuus on t\xc3\xa4ll\xc3\xa4 hetkell\xc3\xa4 ep\xc3\xa4varma, sill\xc3\xa4 fosfaatti oli l\xc3\xa4hes ainoa saarelta l\xc3\xb6ytyv\xc3\xa4 luonnonvara, ja maa on aina joutunut luottamaan tuontiin muiden tarpeellisten resurssien kohdalla. My\xc3\xb6s fosfaattikaivosten maaper\xc3\xa4lle aiheuttaman vahingon korjaaminen muodostaa ongelman valtion taloudelle. Toisin kuin monissa muissa alueen maissa, Naurussa turismi ei ole suurimpia tulonl\xc3\xa4hteit\xc3\xa4. Fosfaattivarojen v\xc3\xa4henemisen j\xc3\xa4lkeen maa yritti menesty\xc3\xa4 veroparatiisina. T\xc3\xa4m\xc3\xa4 tie kuitenkin k\xc3\xa4yt\xc3\xa4nn\xc3\xb6ss\xc3\xa4 loppui vuonna 2005 Naurun jouduttua tiukentamaan lains\xc3\xa4\xc3\xa4d\xc3\xa4nt\xc3\xb6\xc3\xa4\xc3\xa4n kansainv\xc3\xa4lisen painostuksen alla._NEWLINE_Valtion toinen t\xc3\xa4rke\xc3\xa4 tulonl\xc3\xa4hde oli pitk\xc3\xa4\xc3\xa4n toimistotilojen vuokraaminen Nauru Housesta, 52-kerroksisesta tornitalosta, jonka Naurun valtio rakennutti Melbourneen 1970-luvulla fosfaatista saaduilla varoilla. Rakennus myytiin kuitenkin vuonna 2004, jotta valtion miljoonavelat yhdysvaltalaiselle yritykselle saataisiin maksettua.\n_START_SECTION_\nV\xc3\xa4est\xc3\xb6\n_START_PARAGRAPH_\nHein\xc3\xa4kuussa 2011 Naurussa arvioitiin asuvan 9\xc2\xa0322 ihmist\xc3\xa4, joista 58 prosenttia on naurulaisia ja 26 prosenttia kotoisin muilta Tyynenmeren saarilta. Kiinalaisia ja eurooppalaisia on molempia kahdeksan prosenttia v\xc3\xa4est\xc3\xb6st\xc3\xa4. V\xc3\xa4kiluku oli ennen suurempi, mutta vuosina 2005 ja 2006 noin 1\xc2\xa0500 asukasta poistui maasta. Kyse oli suurimmaksi osaksi Kiribatilta ja Tuvalusta kotoisin olleista vierasty\xc3\xb6l\xc3\xa4isist\xc3\xa4, jotka palasivat kotimaahansa fosfaattituotannon alasajon viety\xc3\xa4 heid\xc3\xa4n ty\xc3\xb6paikkansa. Maan virallinen kieli on nauru, jota puhuu noin 96\xc2\xa0% etnisesti naurulaisista, mutta l\xc3\xa4hes kaikki ymm\xc3\xa4rt\xc3\xa4v\xc3\xa4t englantia, ja sit\xc3\xa4 k\xc3\xa4ytet\xc3\xa4\xc3\xa4n l\xc3\xa4hes kaikissa virallisissa ja ep\xc3\xa4virallisissa yhteyksiss\xc3\xa4. Noin kaksi kolmannesta naurulaisista on protestantteja kristittyj\xc3\xa4, noin kolmannes katolisia. Maassa on virallisesti uskonnonvapaus, mutta laki antaa hallitukselle mahdollisuuden rajoittaa yksitt\xc3\xa4isten uskontokuntien toimintaa, mik\xc3\xa4li se katsoo maan edun t\xc3\xa4t\xc3\xa4 vaativan. K\xc3\xa4yt\xc3\xa4nn\xc3\xb6ss\xc3\xa4 sek\xc3\xa4 Jehovan todistajien ett\xc3\xa4 My\xc3\xb6hempien Aikojen Pyhien Jeesuksen Kristuksen Kirkon eli mormonien toimintaa on rajoitettu._NEWLINE_Noin kolmasosa Naurun aikuisista asukkaista k\xc3\xa4rsii diabeteksesta, ja ylipainoisiksi lasketaan 97 prosenttia miehist\xc3\xa4 ja 93 prosenttia naisista, mik\xc3\xa4 on suurempi osuus kuin miss\xc3\xa4\xc3\xa4n muualla maailmassa. My\xc3\xb6s sy\xc3\xb6p\xc3\xa4 ja syd\xc3\xa4ntaudit ovat vakavia ongelmia maassa. Sairaudet aiheutuvat l\xc3\xa4hinn\xc3\xa4 ongelmista ruokavaliossa: perinteinen kalaan, kookosp\xc3\xa4hkin\xc3\xa4\xc3\xa4n ja juureksiin perustunut ruokavalio on korvattu ulkomailta tuodulla prosessoidulla ja energiapitoisella ruoalla, jota sy\xc3\xb6d\xc3\xa4\xc3\xa4n isoin annoksin. My\xc3\xb6s tupakointi on Naurulla yleisemp\xc3\xa4\xc3\xa4 kuin miss\xc3\xa4\xc3\xa4n muualla maailmassa. 54 prosenttia aikuisv\xc3\xa4est\xc3\xb6st\xc3\xa4 tupakoi. V\xc3\xa4est\xc3\xb6n keskim\xc3\xa4\xc3\xa4r\xc3\xa4inen elini\xc3\xa4nodote vuonna 2011 oli 63,35 vuotta._NEWLINE_Koulunk\xc3\xa4ynti on Naurulla pakollista ja ilmaista 6\xe2\x80\x9316-vuotiaille. Korkea-asteen opintoja varten l\xc3\xa4hdet\xc3\xa4\xc3\xa4n usein ulkomaille, yleens\xc3\xa4 Australiaan tai Uuteen Seelantiin, ja siihen on saatavana stipendej\xc3\xa4. My\xc3\xb6s Etel\xc3\xa4-Tyynenmeren yliopistolla on Naurulla haaraosasto.\n_START_SECTION_\nKulttuuri\n_START_PARAGRAPH_\nNaurun kansallissymboli on fregattilintu, jonka kuva koristi muun muassa Air Naurun lentokoneiden per\xc3\xa4ev\xc3\xa4\xc3\xa4. Perinteinen naurulainen yhteiskunta on ollut matrilineaarinen, jossa sukulaisuus m\xc3\xa4\xc3\xa4r\xc3\xa4ytyy \xc3\xa4idin puolelta. Naisten asema yhteiskunnassa on muuten keskittynyt kotiin ja perheeseen._NEWLINE_Fosfaatin tuoma vauraus muokkasi naurulaista kulttuuria nopeasti. Saarella 1920-luvulla k\xc3\xa4ynyt National Geographicin toimittaja kirjoitti, ett\xc3\xa4 asukkaat kalastivat, tanssivat ja eliv\xc3\xa4t perinteist\xc3\xa4 el\xc3\xa4m\xc3\xa4\xc3\xa4ns\xc3\xa4 fosfaatin tuotannosta huolimatta. Vuonna 1975 saman lehden toimittaja kirjoitti, ett\xc3\xa4 vauraus oli luonut t\xc3\xa4ysin l\xc3\xa4nsimaalaisen el\xc3\xa4m\xc3\xa4ntavan: kaikilla oli j\xc3\xa4\xc3\xa4kaappi, kolme pesukonetta, moottorivene ja autoja, ja saarelaiset harrastivat golfia ja jalkapalloa. Hyvinvoinnin aikana kasvaneiden saarelaisten on ollut vaikea sopeutua nykyiseen niukkuuteen._NEWLINE_Erikoinen kansanperinteen muoto olivat narusta k\xc3\xa4sin muodostetut kuviot, jotka kehittyiv\xc3\xa4t saarella eritt\xc3\xa4in monimutkaisiksi._NEWLINE_Naurulla ei ilmesty p\xc3\xa4ivitt\xc3\xa4in sanomalehti\xc3\xa4. Valtion omistama Radio Nauru l\xc3\xa4hett\xc3\xa4\xc3\xa4 australialaista ja BBC:n ohjelmaa. Naurun televisio l\xc3\xa4hett\xc3\xa4\xc3\xa4 australialaisia, uusiseelantilaisia ja paikallisia ohjelmia. Internetin k\xc3\xa4ytt\xc3\xb6 on kohtuuhintaista, ja noin 300:lla on verkkoyhteys.\n_START_SECTION_\nJuhlap\xc3\xa4iv\xc3\xa4t\n_START_PARAGRAPH_\nNaurun itsen\xc3\xa4isyysp\xc3\xa4iv\xc3\xa4\xc3\xa4 (Constitution Day) juhlitaan 31. tammikuuta vuonna 1968 saavutetun itsen\xc3\xa4isyyden muistoksi. Toinen maassa juhlittava kansallinen juhlap\xc3\xa4iv\xc3\xa4 on Angam-p\xc3\xa4iv\xc3\xa4, jota vietet\xc3\xa4\xc3\xa4n 26. lokakuuta. Sana angam on naurua ja tarkoittaa \xe2\x80\x9djuhlimista\xe2\x80\x9d tai \xe2\x80\x9dtavoitteen saavuttamista\xe2\x80\x9d. Angam-p\xc3\xa4iv\xc3\xa4\xc3\xa4 vietet\xc3\xa4\xc3\xa4n sen muistoksi, kun maan v\xc3\xa4kiluku ensimm\xc3\xa4isen kerran ylitti 1\xc2\xa0500 vuonna 1932.\n_START_SECTION_\nUrheilu\n_START_PARAGRAPH_\nOlympialaisiin Nauru on osallistunut vuodesta 1996 1\xe2\x80\x933 urheilijan joukkueilla. Kaikki urheilijat ovat olleet painonnostajia. Naurun kansallisurheilulajit ovat australialainen jalkapallo ja painonnosto. Australialaisessa jalkapallossa on kahdeksan seuraa, ja lajia harrastaa 200 senioria ja 500 junioria. Maajoukkue voitti Arafuran kisat vuonna 2001. Vuonna 2002 se oli kansainv\xc3\xa4lisiss\xc3\xa4 kisoissa kahdeksas 11 joukkueesta, ja 2005 se vet\xc3\xa4ytyi kisoista. Maa on saavuttanut kansainv\xc3\xa4list\xc3\xa4 menestyst\xc3\xa4 painonnostossa, esimerkiksi Kansainyhteis\xc3\xb6n kisoissa. Vuoden 2001 painonnoston maailmanmestaruuskilpailut oli tarkoitus pit\xc3\xa4\xc3\xa4 Naurulla. Ne kuitenkin siirrettiin Guamille, koska Nauru ei kyennyt tarjoamaan riitt\xc3\xa4v\xc3\xa4\xc3\xa4 infrastruktuuria.'